b"\n_START_ARTICLE_\nJames Milner\n_START_SECTION_\nLeeds United\n_START_PARAGRAPH_\nMilner, un produs al centrului de copii \xc8\x99i juniori al clubului Leeds United, a debutat la echipa mare a celor de la Leeds pe 10 noiembrie 2002, \xc3\xaentr-un meci de Premier League disputat \xc3\xaempotriva celor de la West Ham United, partid\xc4\x83 \xc3\xaen care l-a \xc3\xaenlocuit pe Jason Wilcox pentru ultimele \xc8\x99ase minute ale \xc3\xaent\xc3\xa2lnirii. Astfel, Milner devenea al doilea cel mai t\xc3\xa2n\xc4\x83r juc\xc4\x83tor din Premier League, la 16 ani \xc8\x99i 309 zile._NEWLINE_\xc3\x8en cea de-a doua zi de Cr\xc4\x83ciun a anului 2002, Milner devenea cel mai t\xc3\xa2n\xc4\x83r marcator din istoria Premier League, marc\xc3\xa2nd un gol decisiv \xc3\xaen victoria forma\xc8\x9biei sale \xc3\xaempotriva celor de la Sunderland FC. Peste o lun\xc4\x83, Milner avea s\xc4\x83 marcheze din nou, de data aceasta \xc3\xaen poarta lui Chelsea Londra, f\xc4\x83c\xc3\xa2ndu-i zile negre vedetei Marcel Desailly._NEWLINE_Ca urmare a evolu\xc8\x9biilor excelente ale lui Milner \xc8\x99i ale laudelor venite din pres\xc4\x83, clubul Leeds United i-a prelungit contractul pe \xc3\xaenc\xc4\x83 cinci ani, \xc3\xaencep\xc3\xa2nd cu 10 februarie 2003. Pentru a acumula mai mult\xc4\x83 experien\xc8\x9b\xc4\x83, James a fost \xc3\xaemprumutat la startul sezonului 2003-2004 la Swindon Town, forma\xc8\x9bie din League Two, pentru care a disputat \xc8\x99ase partide \xc8\x99i a marcat dou\xc4\x83 goluri._NEWLINE_Cu toate acestea, Leeds United se afla \xc3\xaen declin, av\xc3\xa2nd grave probleme financiare; totul a culminat cu retrogradarea forma\xc8\x9biei lui Milner \xc3\xaen Football League Championship. Mai multe echipe, printre care Aston Villa, Tottenham Hotspur sau Everton s-au ar\xc4\x83tat interesate de serviciile lui Milner, \xc3\xaens\xc4\x83 din varii motive transferul la aceste echipe nu s-a mai realizat. P\xc3\xa2n\xc4\x83 la urm\xc4\x83, Milner a fost v\xc3\xa2ndut de Leeds United la Newcastle United, pentru o sum\xc4\x83 ini\xc8\x9bial\xc4\x83 de aproape patru milioane de lire sterline. Milner nu a fost \xc3\xaenc\xc3\xa2ntat de p\xc4\x83r\xc4\x83sirea echipei sale favorite \xc8\x99i care l-a lansat \xc3\xaen fotbal, dar a declarat c\xc4\x83 aceast\xc4\x83 mutare a fost f\xc4\x83cut\xc4\x83 pentru binele lui Leeds United.\n_START_SECTION_\nNewcastle United\n_START_PARAGRAPH_\nMilner a debutat la Newcastle United, \xc3\xaen Premier League, pe 18 august 2004, \xc3\xaentr-o partid\xc4\x83 cu Middlesbrough FC. O lun\xc4\x83 mai t\xc3\xa2rziu, debuta \xc3\xaen cupele europene cu Newcastle, \xc3\xaentr-un meci cu Bnei Sakhnin, din Israel. \xc3\x8en aceea\xc8\x99i lun\xc4\x83, a marcat primul s\xc4\x83u gol pentru club, \xc3\xaentr-o victorie a celor de la Newcastle, 3-1, \xc3\xaempotriva lui West Bromwich Albion._NEWLINE_Situa\xc8\x9bia s-a schimbat c\xc3\xa2nd pe banca lui Newcastle a ajuns Graeme Souness, cel care l-a \xc3\xaenlocuit pe mentorul lui Milner, Sir Bobby Robson. Acesta a declarat c\xc4\x83 echipa sa nu va c\xc3\xa2\xc8\x99tiga niciodat\xc4\x83 cu o echip\xc4\x83 format\xc4\x83 \xe2\x80\x9edoar din James Milneri\xe2\x80\x9d, iar t\xc3\xa2n\xc4\x83rul mijloca\xc8\x99 a fost nevoit s\xc4\x83 priveasc\xc4\x83 destule meciuri de pe banca de rezerve.\n_START_SECTION_\nAston Villa (\xc3\xaemprumut)\n_START_PARAGRAPH_\nLa \xc3\xaenceputul sezonului 2005-2006, Newcastle United l-a achizi\xc8\x9bionat pe Norberto Solano de la Aston Villa, iar \xc3\xaen transfer era inclus \xc8\x99i \xc3\xaemprumutul lui James Milner la forma\xc8\x9bia de pe Villa Park. James a fost fericit s\xc4\x83 fie \xc3\xaemprumutat la Villa, deoarece antrenorul forma\xc8\x9biei era fostul s\xc4\x83u tehnician de la Leeds United, David O'Leary._NEWLINE_Milner a debutat la Villa pe 12 septembrie 2005 \xc3\xaentr-un meci de Premier League \xc3\xaempotriva lui West Ham United. Peste cinci zile, a marcat primul s\xc4\x83u gol pentru Villa, \xc3\xaentr-un egal cu Tottenham Hotspur, 1-1. Apoi, a marcat o dubl\xc4\x83 \xc3\xaen Cupa Ligii Angliei, \xc3\xaen victoria cu 8-3 ob\xc8\x9binut\xc4\x83 de Aston Villa \xc3\xaempotriva celor de la Wycombe Wanderers._NEWLINE_La finele sezonului, Milner a fost dorit pentru un transfer definitiv de Aston Villa, \xc3\xaens\xc4\x83 noul antrenor al celor de la Newcastle, Glenn Roeder, a declarat c\xc4\x83 \xc8\x99i l-ar dori pe James \xc3\xaenapoi. David O'Leary a \xc3\xaencercat din r\xc4\x83sputeri s\xc4\x83 \xc3\xael transfere pe Milner, \xc3\xaens\xc4\x83 el a fost \xc3\xaenlocuit cu un alt irlandez, Martin O'Neill._NEWLINE_P\xc3\xa2n\xc4\x83 la urm\xc4\x83, O'Neill a acceptat ca Aston Villa s\xc4\x83 \xc3\xael oferteze pe Milner, iar clubul de care apar\xc8\x9binea mijloca\xc8\x99ul \xc8\x99i-a dat acceptul ca Milner s\xc4\x83 fie cedat la Aston Villa pentru 4 milioane de lire sterline. C\xc3\xa2nd totul p\xc4\x83rea s\xc4\x83 fie aranjat, Milner a fost rechemat de Newcastle United la dorin\xc8\x9bele noului antrenor, iar transferul a c\xc4\x83zut.\n_START_SECTION_\nRe\xc3\xaentoarcerea la Newcastle United\n_START_PARAGRAPH_\nDatorit\xc4\x83 schimb\xc4\x83rii antrenorului, James Milner a fost un titular cert la Newcastle United \xc3\xaen sezonul 2006-2007, mai ales c\xc4\x83 Glenn Roeder a apreciat faptul c\xc4\x83 James s-a \xc3\xaentors la Newcastle. Pe 1 ianuarie 2007, Milner a marcat primul gol al sezonului, \xc3\xaentr-un egal important ob\xc8\x9binut cu Manchester United. Au urmat apoi goluri cu Birmingham City \xc8\x99i West Ham United._NEWLINE_La finele primei luni a anului 2007, Milner a semnat un nou contract p\xc3\xa2n\xc4\x83 \xc3\xaen ianuarie 2011, iar apoi, \xc3\xaen mai 2007, un altul, la instalarea \xc3\xaen func\xc8\x9bia de antrenor a lui Sam Allardyce. \xc3\x8en octombrie, a marcat golul cu num\xc4\x83rul 500 pentru Newcastle \xc3\xaen Premier League, \xc3\xaentr-o victorie ob\xc8\x9binut\xc4\x83 de forma\xc8\x9bia sa pe White Hart Lane, scor 3-1, \xc3\xaen compania lui Tottenham Hotspur._NEWLINE_A urmat apoi un gol foarte important \xc3\xaen derby-ul dintre Newcastle United \xc8\x99i Sunderland FC, celebrul \xe2\x80\x9eTyne-Wear derby\xe2\x80\x9d fiind un prilej pentru Milner de a cre\xc8\x99te \xc3\xaen ochii lui Allardyce. A urmat apoi o accidentare care l-a \xc8\x9binut departe de gazon p\xc3\xa2n\xc4\x83 la finalul sezonului, c\xc3\xa2nd se zvonea c\xc4\x83 va ajunge la Liverpool FC.\n_START_SECTION_\nRe\xc3\xaentoarcerea la Aston Villa\n_START_PARAGRAPH_\nDe\xc8\x99i a \xc3\xaenceput noul sezon ca juc\xc4\x83tor al lui Newcastle, Milner a fost cump\xc4\x83rat de Aston Villa pentru 12 milioane de lire sterline, o sum\xc4\x83 important\xc4\x83 pentru clubul patronat de Andy Lerner. A redebutat pentru Villa \xc3\xaentr-o partid\xc4\x83 din Premier League jucat\xc4\x83 \xc3\xaempotriva lui Liverpool, iar primele goluri le-a dat \xc3\xaen ianuarie 2009, c\xc3\xa2nd dubla sa din meciul de Cupa Angliei cu Gillingham FC au calificat-o mai departe pe Villa._NEWLINE_Pe 17 ianuarie, a marcat primul s\xc4\x83u gol \xc3\xaen Premier League de la revenire, \xc3\xaen partida cu Sunderland. Au urmat goluri cu Blackburn Rovers \xc8\x99i excep\xc8\x9bionalul gol marcat \xc3\xaen poarta americanului Tim Howard, de la Everton, dup\xc4\x83 un \xc8\x99ut din lovitur\xc4\x83 liber\xc4\x83 de la aproximativ 30 de metri de poarta \xe2\x80\x9ecaramelelor\xe2\x80\x9d. Milner a marcat la 3-1 pentru Everton, iar meciul s-a \xc3\xaencheiat 3-3. Este v\xc3\xa2ndut la Manchester City pentru 27,5 milioane de lire sterline. C\xc3\xa2\xc8\x99tig\xc4\x83 aici \xc3\xaen sezonul 2011-2012 at\xc3\xa2t campionatul, c\xc3\xa2t \xc8\x99i cupa \xc8\x99i supercupa din anul urm\xc4\x83tor.\n_START_SECTION_\nEchipa na\xc8\x9bional\xc4\x83\n_START_PARAGRAPH_\nJames Milner a debutat la echipa na\xc8\x9bional\xc4\x83 de tineret a Angliei pe 30 martie 2004, \xc3\xaentr-un meci Anglia - Suedia. Primul s\xc4\x83u gol a venit \xc3\xaen timpul sezonului 2004-2005, \xc3\xaen preliminariile pentru Campionatul European de Fotbal U-21 din 2007, c\xc3\xa2nd golul s\xc4\x83u \xc8\x99i cel al lui Darren Bent au adus victoria Angliei \xc3\xaen fa\xc8\x9ba \xc8\x9a\xc4\x83rii Galilor._NEWLINE_Milner a marcat golul victoriei tineretului Angliei \xc3\xaen partida cu na\xc8\x9bionala similar\xc4\x83 a Elve\xc8\x9biei, Anglia c\xc3\xa2\xc8\x99tig\xc3\xa2nd cu 3-2 \xc8\x99i calific\xc3\xa2ndu-se la barajul pentru Campionatul European de Fotbal U-21 din 2007. \xc3\x8en cele din urm\xc4\x83, Anglia s-a calificat la acest turneu final, iar Milner a evoluat \xc3\xaen toate partidele. \xc3\x8en semifinala contra Olandei, Milner a fost avertizat \xc8\x99i, \xc3\xaen cazul \xc3\xaen care Anglia \xc3\xaenvingea, el rata finala turneului._NEWLINE_Meciul a ajuns la loviturile de departajare, iar Anglia a fost \xc3\xaenvins\xc4\x83, scor 12-13. Totu\xc8\x99i, Milner a marcat de dou\xc4\x83 ori. Dup\xc4\x83 aceste meciuri, s-a zvonit c\xc4\x83 Milner va fi selec\xc8\x9bionat la na\xc8\x9bionala mare, \xc3\xaens\xc4\x83 p\xc3\xa2n\xc4\x83 la urm\xc4\x83 a continuat s\xc4\x83 joace la tineret. \xc3\x8en 2009, James a fost selec\xc8\x9bionat pentru un nou turneu final al Campionatului European de tineret._NEWLINE_\xc3\x8en cel de-al doilea meci al grupei, avea s\xc4\x83 rateze un penalty \xc3\xaen meciul cu Spania, la scorul de 0-0. Totu\xc8\x99i, Anglia a \xc3\xaenvins cu 2-0, iar Milner \xc8\x99i-a trecut \xc8\x99i el numele pe lista marcatorilor. \xc3\x8en semifinala contra Olandei, James \xc8\x99i-a asumat responsabilitatea de a executa primul de la punctul cu var. El a ratat \xc3\xaens\xc4\x83 complet execu\xc8\x9bia, lovind balonul ca \xc8\x99i cona\xc8\x9bionalul s\xc4\x83u David Beckham \xc3\xaen partida cu Portugalia de la Euro 2004. Totu\xc8\x99i, Anglia s-a calificat \xc3\xaen final\xc4\x83, \xc3\xaenving\xc3\xa2nd Suedia dup\xc4\x83 acea serie de penalty-uri. La na\xc8\x9bionala mare \xc3\xaenscrie pe data de 7 septembrie 2012 un gol cu reprezentativa Moldovei."